«Կախարդական փայտիկի հետ ամեն ինչ կարգին է, և կախարդական փայտիկն իր գործն անում է ու կանի։ Սրանում կարող եք չկասկածել»։ Օրերս այսպես խոսեց վարչապետ Փաշինյանը։ Նա խոսեց, ժողովրդի մի մասը խիստ հուզվեց, մյուսները թերահավատորեն թոթվեցին ուսերը։ Եվ ահա ես` ծառան ձեր հեզ, նախարձակուրդյան մեր այս հանդիպման ժամանակ գաղտնիք եմ պահում, չեմ խոստովանում, թե ժողովրդի որ խմբում եմ այսօր գտնվում, հուզախռովների՞, թե՞ ուսերը թոթվողների։ Ինքներդ գուշակեք։ Բայց, կներեք, արժանավոր քաղաքացի և տաղանդավոր նկարիչ Կարեն Սմբատյանն է հեռու հեռվից մեզ հյուր եկել և մի հուշ է դրվագում իր «Պատառիկներ օրագրից» հուշագրքից. «Ահա Բալթիկ ծովը, նույն անտառները, ինչ Լատվիայում կամ Էստոնիայում և այլն։ Լիտվացի երիտասարդներից մեկի բաճկոնի շղթայից կախված տեսա Տիգրան Մեծի հուշանվեր դրամը։ Իմ հարցին` սա ի՞նչ է, այդ թիկնեղ, բարձրահասակ երիտասարդը հպարտորեն պատասխանեց. «Սա Հայաստանն է»։